Jüri ajaveeb, oma mõtted, tekstid ja pildid. Head ajaveetmist!
Nädal 19'15
Esmaspäev. Kadi ajas mind pool kaksteist üles veidra nutujoruga. Saatsin ta pissile, aga see polnud ainus probleem. Väitis, et pea valutab ja muudkui keerles ja sebis ringi. Andsin siis rohtu ka, loodame, et nüüd mingit tõbe külge pole korjanud.
Hommikul Kadi väidab, et valutas pea ja kõrv, aga enam mitte. Saadan lapse raske südamega lasteaeda. Nädala sees on perearstil käimist, peaks igaks juhuks ka Kadi kõrvu laskma vaadata.
Tööpäev on kontoris. Mingi aeg on Jaanus ka, aga enamasti olen üksi.
Õhtul on meil külas küünetehnik. Hiljem käin Miiaga jalutamas, tehes pilte, käies apteegis ja teel sai kohtutud ka Kaidoga.
Teisipäev. Kadi keerles öö läbi. Keerles nii palju, et häiris mind pidevalt oma jalgadega mis mulle muudkui näkku naeratasid :P
Lasteaias. Toimetan Kadiga, et ta riidest lahti võtaks, üks teine emme oma lapsega lisaks. Siis avastame, et ühes riietusboksis on üks kaksikutest. Üks neist ei lähe vist igal hommikul nö käima ja siis ta teinekord istubki riietusruumis (on teisigi kes nii teevad, ehk ei midagi erilist). Utsitame natuke, aga tema hakkab hoopis nutma ja siis oksendab endale sülle. Kohkume ära, abiõpetaja aga tuleb kohe koristama. Ja nii kui tavaõpetaja tahab asja vaatama tulla, oksendab rühmas ka teine kaksikutest... Plää, meil on nüüd viirus rühmas lahti! Ja siis selgub, et neil kahel valutas eile kõht ja nad ära viidi ning nad öösel oksendasid kodus... No siililegi selge, et lapsed on tõsiselt haiged! Lapsevanemad kutsuti neile järele... Nüüd peab ainult lootma, et oma võsuke haigeks ei jääks...
Tööpäev oli enamasti kontoris, üsnagi jahedas kontoris. Aga väljas oli suur suvi, pisut üle 18 kraadi suisa!!!
Õhtul suundume raekojahoonesse. Täna on Miial hõbelusika kättesaamise tseremoonia. Sel korral (Kadiga oli siis nö eelmine kord) oli see palju kiirem ja ilma esinejateta. Kui lusika saime viimaste seas, siis pilti tegema esimeste seas Kõik lapsed pidasid end vapralt üleval, vaid üks tegi sissejuhatuse ajal lärmi
Paar päeva on olnud kodus teema, et ühe emme tuttava aastane laps sai emme kohvikruusi kätte ja selle endale selga tõmbas. Tulemuseks siis põletus. Kõigiga võib juhtuda ja nii lambist veel, et ei oskagi kohe ette näha. Ja täna siis, söön küpsiseid piimaga ja Miia on süles, askeldab. Äkki aga sai sõrme kruusiserva taha ja kruusitäis piima lõpetas meie süles ja põrandal. Hea, et piima külmalt juuakse, olukord oleks saanud alati teisem olla.
Unerahuks sai TV6 vahendusel vaadatud Juventuse – Real Madridi vahelist Meistrite liiga jalgpallikohtumist. Tegemist poolfinaalmänguga. Igatahes mäng oli ülihea, tuld mõlemale poolele! Alguses oli J südikam ja see päädis ka nende juhtima minemisega. Kusjuures neil oli veel kaks ülihead võimalust mis aga ise pisut maha mängiti. Loomulikult võttis RM end pisut kokku ja enne poole tunni kukkumist oli seis viigis. Teine poolaeg aga tõi edu veelkord J'le ja kuigi RM marutas mis suutis, ta viigistada enam ei jõudnud.
Nonii, aastal 2025 on inimestega kööga. Miks? No vaata ja imesta Tapjarobotite Sünd nimelist filmiüllitist
Kolmapäev. Kadi magab öösel emme ja Miiaga tagatoas. Miia aga otsustab enne kuut üles tulla ja lisaks kakada. Et ka minul on uni kahtlaselt hõre ja olematu, kutsun emme Miiaga enda juurde madratsile. Teeme lapsele pepupesu ja mõni aeg hiljem jääb magamata Kaja unne. Lollitan siis lapsega ja lõpuks õnnestub ka tema unele saada ja veel kümneks minutiks ise ka jääda :P
Kadi pisut köhib ja lasteaias liigub kõhuviirus, aga reedel on kevadpidu. Seega jätame ta kaheks päevaks kodu. Kerge see emmel olema ei saa, aga ta ise otsustas seda.
Tööpäevas on toimetamisi küllaga. Lihtsamad asjad küll, aga aeganõudvad. Väljas on soe ilm, kuigi pealelõunal sadama läks ja kuivaks enam ei läinudki.
Kaja tahab haiglasse vanale sõbrannale külla minna. Et lapsed on koduseinu täna piisavalt vahtida saanud, teeme nii, et Kaja viime haigla juurde ja ise lastega Lõunakeskusesse. Kadi mängumaale ja mina Miiaga toidupoodi.
Enne ööd taas TV6. Seekord Barcelona ja Müncheni Bayern. B on hoos ja enamus mängu käibki just sakslaste värava all. Suarez saab Neueriga üks-ühele mina, lööb, aga Neuer saab varbakese väga õnnestunult vahele ja väravat ei tule. Mõned minutid hiljem on ülihea võimalus Neymaril, aga saksa kaitsemehe raudne põlv jääb kergelt ette ja pall läheb värava raamist mööda... Lewandowski saab 17 minutil sakslaste jaoks esimest korda väga puhtalt värava ette, aga lööb täiesti metsa palli. 21 minutil Messi purjetab üksi kaitsjate vahel ja lõpetab ohtliku värava möödalöögiga :P Järgmise viie minuti jooksul on hispaanlased üsna hoos ja kõmmutavad mitu pealelööki mis aga tõrjumist ei vaja.
Teine poolaeg algab ohtliku koha pealt karistuslöögiga, Kahjuks (või õnneks?) sakslased siit midagi välja võluda ei suuda. Siit edasi käib pall ühele ja teisele poole, lisaks korjatakse vapralt kollaseid kaarte. Seda kõike kuni 76 minutini kui Messi üsna posti kõrvalt palli võrku saadab. Neuer küll lendab, aga löök on liiga kiire. Aga Neueril on tööd palju, neli minutit hiljem peab ta taas võrku palli järele minema, kuna Messi sattus hoogu. Ja kui siis sakslased ka vahepeal midagi tahavad, nad ei saa, vaid hoopis mängu lõpus Neymar kõmmutab kolmanda värava ja kohtumine on sellega lõppenud
Neljapäev. Magama sai õhtul peale jalgpalli ja hommikuse äratuse lükkasin 7:15 peale. Kadi jääb kodu ja hommikust ma süüa ei tohi kuna üheksa paiku on arsti juurde minek. Enne olen pool tunnikest kontoris.
Arstil saadetakse vereanalüüsile. Neli kleepsu saan kaasa! Järjekord on pikk ja kui aeg minuni jõuab, saan enda vastu noore meditsiinitöötaja. Oeh, no jah, kellegi peal peab ju õppima ka :P Igatahes esimest torget peaaegu et ei tunne, aga siis juhtub selline lugu, et veresoon läheb väidetavalt eest ära. Ääääääh, ma niigi ei taha vereloovutamisprotseduure, nood siis hakatakse teist kätt ka sorkima. Teises käes on torget tunda, kuid muud asjad lähevad ladusalt. Seega, ei olnudki midagi hullu.
Ja siis perearsti juurde tagasi, südamefilmi tegema. Sel korral mingeid ekstratsüstoreid ei esine ja südame tööga jäädakse kenasti rahule, ka pulss on igati OK - hea kuulda. Vereanalüüside tulemused saan esmaspäeval teada.
Õhtul käime perega jalutamas. Teeme üsna suure ringi. Ja siis helistab üks klient, et ta ei saa oma printeriga hakkama. Andsin telefoni teel juhised. Mõni aeg hiljem helistas uuesti, siis pakkusin võimaluse, et käin läbi. Ja siis läkski üle tunni, et asi korda saada ja oodata ära kuniks asjad ära trükitakse. Võtan printeri kaasa, et viia ta hooldusesse.
Reede. Täna viime Kadi lasteaeda, kuna tal on seal suurüritus, aga sellest hiljem
Täna siis toimetan eile kaasa toodud printeriga. Selgub, et hooldusfirma tehnikud on kaitseväe õppusel Siil, ja seega päevaga masinat ära ei tehta. Selge, tuleb sellega tuleval nädalal uuesti tegeleda. Ja siis käin Põlvas hooldusringil.
Muuseas, Põlvas, Selvehalli Konsumi juures ringristmiku taga oli varem miski tööstushoonete ala. Seal oli mingi postide otsas olev maja ja pikk laut-ait. Need on sealt ära koristatud. Kaks kuud tagasi veel oli, nüüd aga – läinud! Hea, et eelmine kord pilti sai tehtud :P
Tagasiteel kiikasin ka korraks Henno põlistalu häärberit. Kunagi sai sellest artikkel ja nüüd saab see järje
Tagasiteel sõidab Jaanus vastu, lehvitame. Jõuan aga kontori juurde, vaatan, et konditsioneeripaigaldajaid pole, aga minu võtmed on nende käes. Tahan helistada siis Jaanusele, aga avastan, et telefon on lennurežiimil Loomulikult Jaanus juba otsis taga :P
Et siin eile sai isiklikku õhtust aega kulutatud, siis täna võtan selle tagasi. Noh, võtmeid ju ka kontorisse sisenemiseks polnud... Igatahes ongi vaja varemat tööpäeva lõpetamist, sõidan koju ja siis tuleme jala Kaja ja Miiaga Kadi lasteaia juurde Kevadpeole.
Kevadpidu läheb igati korda. Kadi lehvitab juba kaugelt meile ja otsib vahepeal ka kontakti, kordagi tal tuju ei lange, pigem vastupidi. Tantsib ja laulab ja teeb kõik kenasti kaasa, mitte nagu varem. Ehk siis väga tubli tüdruk! Peolt tagasi sõidame liinibussiga.
Ja siis, riiete vahetus ja autoga Tammekale. Läheme võtame vastu Sillamäelt 5 võrgupalli ja asume oma elu juurde tagasi. Ahjaa, Kaja läks Miiaga juba poolajal ja Kadi sai Melinda ning Maarjaga pisut hiljem kodu.
Laupäev. Öö möödus koos Miiaga. Hommikul toimetame pisut kodus ja siis emme läheb Miiaga linna kevadlaadale ja mina Kadiga Supilinna taha Tartu Maratoni korraldatud lastejooksule.
Peale jooksu sõitsime linna, saime teistega kokku ja käisime söömas ning tulime kodu asju pakkima. Kahe paiku alustasime sõitu Tõrva poole. Enne linnast lahkumist käisime Lõunakeskuses ja ostsime Miiale uue kergkäru.
Et Reijo magama pandi, mõtlesime minna Kaja ema juurde otse. Selgus aga, et Kajal jäid võtmed maha ja Õnne kellelegi sünnipäevale läks, siis suundusime ikkagi minu ema juurde.
Seitsmeks läheme Jaagu 50 aasta juubelile. Peetakse seda pubis Juudas mis meie jaoks on väga mugav koht: ema maja taga üle tee Võtame siis kingituse (nõukaaegne poekaal) ja lilled (kangemat sorti naps) ning läheme kohale. Päris viimastena ei jõudnud
Kui mulle on jäänud Juudasest üks punkri tunne, siis ausalt, ei olegi nii hull midagi Vähe käredama muusikaga peopaigaks kõlbab väga hästi. Ja ka Jaagu juubeliks igati sobilik paik, kuigi mulle tema viimane külastatud sünnipäev koduses aidas meeldis veel rohkem
Süüa oli, juua oli, tuttavaid inimesi ka. Lapsed lasid traavi, kaklesid vahepeal ja möllasid jälle edasi. Kui lapsed suuremad oleks, saaks ka rohkem pidu panna, sel korral aga suurt mürgeldama ei hakanud. Üheksa paiku saatsin Kaja lastega Õnne juurde ja tulin veel tunnikeseks ise tagasi.
Kui Õnne juurde jõudsin, siis teised parasjagu veinitasid. Miia oli magama saadud ja ma võisin täie rahuga tema öö saatmise enda õlule võtta.
Täna oli selline rahapäev, et kodu juurest sai leitud 1.05€ ja Tõrvast 1€. See teeb saagiks 2.05€ - pole paha
Pühapäev. Öö Miiaga oli täitsa hea. Sahmis küll, aga pareerisin edukalt kõik vastulöögid ja magasime poole seitsmeni. Siis oli nii valge, nagu lõuna oleks juba käes - Kaja ema juures pole pakse kardinaid ja päike hakkab just magamistoa poolt tõusma.
Hommikul tekib teema: Valgas on piirilaat ja minu ema tahtis surnuaiale minna. Vaatame ilm.ee'd ja selgub, et lõunast läheb sajule. Pakun siis, et Kaja mingu Valka ja mina omadega surnuaeda. Siis selgub, et Õnne ei tahagi kuhugi minna ja siis ka Kaja loobub Valgast. Nemad lähevad jalutama, mina aga võtan omad peale ja läheme surnuaeda.
Surnuaias on nii palju inimesi, et kõrvalhaualt ei kipu reha laenama Ema muudkui istutab lilli, mina tassin vett ja Inna tegeleb muuga. Käime kõik platsid üle.
Ja siis teised KEK'i, ise aga Kaja ema juurde. Surnuaiast tõin kaasa Kaja vanaema, seega võtame lapsed peale ja viime esiti Juuli Hummulisse ning siis läheme Kaja tädi Janne juurde.
Janne juures on parasjagu kartulipanek. Aga see saab poole tunniga neil tehtud. Kaja läheb lastega Gerli ja tema lapsega tuppa kohvitama, mina aga kasutan võimalust vaimu toita ja käin lähistel üht maha jäetud talumaja uudistamas. Ilm on jätkuvalt samalaadne kui viimastel päevadel, et päikese käes kõrbed, aga külmad tuuleiilid käivad kui sahmakad aegajalt üle... Eks need heitlikud ilmaolud on ka mulle põhjustanud üsna tugeva köha, nii nagu Kadilegi...
Siis käime minu ema juures koogil. Inna lahkub vahepeal Tartu poole. Eks ka meil ole aeg minna, aga enne külastame mamma Juttat. Ehk mina võtan Miia sülle ja tatsan linna. Vahepeal jutustan Meelisega, vana põhikoolikaaslase ja lapsepõlvesõbraga. Me pole ikka palju aastaid trehvanud... Kaja aga läheb Õnne juurest läbi, võtab asjad ja tuleb ka mamma juurde järele.
Õnnitleme mammat ja vaatan üle tolmuimeja mis ema arvates hirmsalt ulub ja tuliseks läheb. Probleem on lihtne: tolmukott on lõhki ja kõik filtrid on tolmust kinni :P Võtame masina puhastuseks kaasa.
Tartu jõuame, avastan, et telefon jäi mamma juurde. Uurime siis lähikondlastest, kas keegi Tartu tulemas on. Siis aga kirjutan Facebooki Tõrva-Tartu gruppi ja varsti juba võetakse ühendust ja korraldame telefoni transpordi Facebooki kommunikatsiooni võime on ikka kõva!